b'\n_START_ARTICLE_\nAlexandros Tziolis\n_START_SECTION_\nZgodnja kariera\n_START_PARAGRAPH_\nSvojo kariero je kot najstnik pri\xc4\x8del v lokalni ekipi Apollon Litochorou iz Litochoroja. Zanjo je igral okoli 7 let in leta 2002 ga je skavt prvoliga\xc5\xa1kega Panioniosa pripeljal v Atene. V Panioniosu je ostal 3 sezone in bil vitalen \xc4\x8dlen za\xc4\x8detne enajsterice, skupaj je zbral 61 nastopov in 3 zadetke. Leta 2005 je okrepil giganta Panathinaikos, ki je zanj od\xc5\xa1tel 650.000 evrov od\xc5\xa1kodnine.\n_START_SECTION_\nPanathinaikos\n_START_PARAGRAPH_\nTziolis se je kmalu po prihodu v Panathinaikos uveljavil v prvi enajsterici, iz katere je izrinil Hrvata Igorja Bi\xc5\xa1\xc4\x87ana, ki je kljub izku\xc5\xa1njam iz Liverpoola v sezoni 2006/07 razo\xc4\x8daral in po koncu sezone tudi zapustil klub. Panathinaikos si v sezonah 2006/07 in 2007/08 ni uspel priboriti nobene lovorike in najve\xc4\x8d kritik je letelo prav na Tziolisa in njegovega soigralca Loukasa Vyntro. Te kritike so bile dokaj neutemeljene, saj niti Tziolis niti Vyntra nista bila najve\xc4\x8dja zaslu\xc5\xbekarja v Panathinaikosovem mo\xc5\xa1tvu. Poleg tega so od igralcev Panathinaikosa najbolj razo\xc4\x8darale predvsem zvene\xc4\x8de okrepitve iz tujine. Ob koncu sezone 2007/08 je bil Tziolis blizu odhodu iz Panathinaikosa, a se ga je novi trener Henk Ten Cate odlo\xc4\x8dil obdr\xc5\xbeati v ekipi. Odlo\xc4\x8ditev se je kljub neopaznemu za\xc4\x8detku sezone izkazala za pravilno, saj so Tziolisa novembra 2008 imenovali za igralca tekme ob epski zmagi Panathinaikosa v Ligi prvakov, s 3\xe2\x80\x930 je na gostovanju padel Werder Bremen. Tziolis je na tisti tekmi dosegel tretji zadetek svojega mo\xc5\xa1tva. Nekateri gr\xc5\xa1ki \xc5\xa1portni \xc4\x8dasopisi so po tekmi pisali, da Tziolis zmage ni praznoval z navija\xc4\x8di, ker je bil zagrenjen zaradi kritik na ra\xc4\x8dun njegove igre, ki jih je prejemal v preteklih mesecih. Od sre\xc4\x8danja z Werderjem je Tziolis kazal vedno bolj\xc5\xa1e predstave, v trenerjevi formaciji 4-3-2-1 je s\xc4\x8dasoma dobival vedno ve\xc4\x8d prilo\xc5\xbenosti, bolj ali manj namesto Marcela Mattosa.\n_START_SECTION_\nWerder Bremen\n_START_PARAGRAPH_\n7. januarja 2009 je Tziolis prestopil v nem\xc5\xa1ki Werder Bremen, kamor ga je Panathinaikos posodil za pol leta. Nemci so za ta posel gr\xc5\xa1kemu klubu pla\xc4\x8dali 300.000 evrov. Klavzula v pogodbi je dolo\xc4\x8dala, da imajo vodilni v Werderju po preteku teh 6 mesecev ekskluzivno pravico za Tziolisa ob od\xc5\xa1kodnini 1,6 mio evrov. _NEWLINE_V Bremnu je Tziolis pre\xc5\xbeivljal odli\xc4\x8dne \xc4\x8dase, saj se je ustalil v Werderjevi vezni vrsti in je klubu pomagal do uvrstitve v finale Pokala UEFA, kamor se je uvrstil \xc5\xa1e ukrajinski \xc5\xa0ahtar Doneck. Tziolis je na finalu 20. maja 2009 na igri\xc5\xa1\xc4\x8de pri\xc5\xa1el s klopi, v 103. minuti je zamenjal Petra Niemeyerja. V preostanku podalj\xc5\xa1ka je skoraj dosegel zadetek, a je na koncu ostalo pri izidu 1\xe2\x80\x932 in zmagi Ukrajincev. Tziolis je z Werderjem tudi osvojil svojo prvo profesionalno lovoriko - DFB-Pokal. V finalu tega nem\xc5\xa1kega pokalnega tekmovanja je Werder z 1\xe2\x80\x930 premagal Bayer Leverkusen, edini gol je dosegel Mesut \xc3\x96zil.\n_START_SECTION_\nVrnitev v Panathinaikos\n_START_PARAGRAPH_\nTziolis se je poleti 2009 vrnil v Panathinaikos, saj so se ga pri Werderju odlo\xc4\x8dili izpustiti iz rok. Vrnitev se ni izkazala za najbolj posre\xc4\x8deno potezo, saj je le poredko dobival prilo\xc5\xbenost za igro. Panathinaikos se je v tisti sezoni tudi brez izdatnej\xc5\xa1ega prispevka s strani Tziolisa veselil 1. mesta v gr\xc5\xa1ki Superligi in v gr\xc5\xa1kem pokalu.\n_START_SECTION_\nAC Siena\n_START_PARAGRAPH_\n29. januarja 2010 je sledil prestop v Italijo, k mo\xc5\xa1tvu A.C. Siena.  Tziolis je v italijanski Serie A debitiral 6. februarja 2010, na sre\xc4\x8danju 23. kroga proti ekipi Sampdorie.\n_START_SECTION_\nRacing Santander\n_START_PARAGRAPH_\nAvgusta 2010 ga je A.C. Siena posodila za eno leto \xc5\xa1panskemu prvoliga\xc5\xa1u Racingu iz Santanderja.\n_START_SECTION_\nReprezentan\xc4\x8dna kariera\n_START_PARAGRAPH_\nPo 12 nastopih v reprezentanci do 21 let je Tziolis 21. januarja 2006 debitiral v \xc4\x8dlanski reprezentanci. Gr\xc4\x8dija je tedaj igrala prijateljsko tekmo proti Ju\xc5\xbeni Koreji. Selektor Otto Rehhagel ga je leta 2008 uvrstil med potnike na Evropsko prvenstvo. Na prvenstvu je zaigral le na zadnji tekmi v skupini D proti \xc5\xa0paniji, ki se je kon\xc4\x8dala z zmago \xc5\xa0panije 1\xe2\x80\x932._NEWLINE_Tziolis je odigral pomembno vlogo v kvalifikacijah za Svetovno prvenstvo 2010 in selektor Rehhagel ga je maja 2010 postavil v ekipo, ki je Gr\xc4\x8dijo zastopala na jugu \xc4\x8drne celine. Tziolis je na prvenstvu za\xc4\x8del in kon\xc4\x8dal vse tri tekme Gr\xc4\x8dije v skupini B, tako je sodeloval tudi pri zgodovinski prvi zmagi Gr\xc4\x8dije na Svetovnih prvenstvih 17. junija 2010 proti Nigeriji (2\xe2\x80\x931).'